ডিএনসির এক গোয়েন্দা কর্মকর্তা জানান, ‘এনপিএস’ বা ‘খাট’ গাছটি পপির মতোই। আফ্রিকা ও মধ্যপ্রাচ্যে এই গাছের পুরোটাই শুকিয়ে গুঁড়া করে মাদক হিসেবে ব্যবহার করে থাকে। তবে মাদকের শ্রেণি অনুযায়ী এটি এনপিএস জাতীয়। এটি বাংলাদেশে ১৯৬১ সালের প্রচলিত মাদক আইন বা ১৯৭১ সালের ওষুধ আইনে নিয়ন্ত্রণযোগ্য নয়। যদিও জনস্বাস্থ্যের জন্য এটি প্রচন্ড রকমের ক্ষতিকর। পণ্যটি মাদকদ্রব্য নিয়ন্ত্রণ আইন, ১৯৯০ এর ‘খ’ তফসিলে ২ নম্বর ক্রমিকভুক্ত, যা একই আইনের ১৯ (১) টেবিলের ১০ ধারায় শাস্তিযোগ্য অপরাধ। এটি মূলত চিবিয়ে বা পানিতে গুলিয়ে চায়ের মতো খাওয়া হয়। খাওয়ার পর ইয়াবার মতোই ক্লান্তি না আসা, ঘুম না হওয়াসহ শারীরিক পার্শ্বপ্রতিক্রিয়া দেখা দেয়। এনপিএস আসক্ত ব্যক্তি মানসিক বৈকল্যে ভোগে। কর্মস্পৃহা হারিয়ে ফেলে। বেঁচে থাকা তার কাছে অপ্রয়োজনীয় মনে হয়। কেউ কেউ আত্মহত্যার পথও বেছে নেয়।